b'\n_START_ARTICLE_\nAlejandro Toledo\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nToledo on kotoisin 16-lapsisesta maanviljelij\xc3\xa4perheest\xc3\xa4 Cabanasta, Pallascan maakunnasta Ancashin alueella. H\xc3\xa4n varttui Chimbotessa Perun pohjoisrannikolla. 16-vuotiaana h\xc3\xa4n sai vuoden stipendin San Franciscon yliopistoon. H\xc3\xa4n suoritti taloustieteen tutkinnon ja rahoitti opiskelunsa osittain jalkapallostipendill\xc3\xa4 sek\xc3\xa4 ty\xc3\xb6skentelem\xc3\xa4ll\xc3\xa4 huoltoasemalla. Tohtorintutkintonsa h\xc3\xa4n sai Stanford Universityst\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n ty\xc3\xb6skenteli taloustieteiden professorina Universidad del Pac\xc3\xadficossa Perussa. H\xc3\xa4n on toiminut Yhdistyneiden kansakuntien, Maailmanpankin, ILO:n ja OECD:n konsulttina. H\xc3\xa4n on toiminut tutkijana Harvardissa ja vierailevana professorina Wasedan yliopistossa Tokiossa. Toledon julkaisuihin kuuluu talouskasvua ja rakennemuutosta k\xc3\xa4sittelevi\xc3\xa4 tutkimuksia._NEWLINE_Toledo ryhtyi politiikkaan sitoutumattomana ehdokkaana 1995 presidentinvaaliin, jossa sai 3\xc2\xa0% \xc3\xa4\xc3\xa4nist\xc3\xa4 ja Fujimori valittiin uudelleen. Toledo perusti Per\xc3\xba Posible -puolueen 1999 ja julisti asettuvansa ehdolle 2000 vaaleihin. Huolimatta kolmannen kauden perustuslainvastaisuudesta Fujimori asettui j\xc3\xa4lleen ehdolle._NEWLINE_Toledosta tuli opposition johtohahmo ja h\xc3\xa4n sai useimpien muiden ehdokkaiden tuen. Fujimori voitti kuitenkin Toledon, vaikka vaalia arvosteltiin vilpilliseksi. Toledo kielt\xc3\xa4ytyi osallistumasta toiselle kierrokselle ja vaati vaalin mit\xc3\xa4t\xc3\xb6imist\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n ilmoitti vet\xc3\xa4ytyv\xc3\xa4ns\xc3\xa4 vaalista, mutta se j\xc3\xa4rjestettiin silti, ja Toledo sai 17\xc2\xa0% \xc3\xa4\xc3\xa4nist\xc3\xa4. Protestit Fujimorin valintaa vastaan kukistettiin kyynelkaasulla.\n_START_SECTION_\nOngelmat\n_START_PARAGRAPH_\nMarraskuussa 2000 syyt\xc3\xb6kset vilpist\xc3\xa4 ja korruptiosta saivat Fujimorin my\xc3\xb6ntym\xc3\xa4\xc3\xa4n uusiin vaaleihin 2001. Kun Fujimori oli Bruneissa APECin kokouksessa, h\xc3\xa4nen puolueensa menetti vallan kongressissa. Fujimori matkusti Japaniin ja j\xc3\xa4tti eronpyynt\xc3\xb6ns\xc3\xa4 faksilla. Kongressin puhemiehest\xc3\xa4 Valent\xc3\xadn Paniaguasta tuli virkaatekev\xc3\xa4 presidentti. Jo suunnitellut vaalit j\xc3\xa4rjestettiin 29. toukokuuta 2001. Toledo voitti entisen presidentin Alan Garc\xc3\xadan niukasti (52,5\xc2\xa0% vs. 47,5\xc2\xa0%). H\xc3\xa4n vannoi virkavalansa 28. hein\xc3\xa4kuuta 2001._NEWLINE_Toledon astuessa virkaansa maata riivasivat levottomuudet ja k\xc3\xb6yhyys. Yli puolet v\xc3\xa4est\xc3\xb6st\xc3\xa4 el\xc3\xa4\xc3\xa4 k\xc3\xb6yhyysrajan alapuolella huolimatta maan kansainv\xc3\xa4lisesti varsin menestyksekk\xc3\xa4\xc3\xa4st\xc3\xa4 4% vuotuisesta talouskasvusta. Toledo lupasi kampanjassaan katkaista siteet Perun menneisyyteen, jolla h\xc3\xa4n tarkoitti Fujimorin korruptiota ja virkanimityksi\xc3\xa4._NEWLINE_My\xc3\xb6s Toledoa ymp\xc3\xa4r\xc3\xb6iv\xc3\xa4t skandaalit ja polemiikki. H\xc3\xa4nen 18\xc2\xa0000 US$ vuosipalkkansa aiheutti n\xc3\xa4r\xc3\xa4\xc3\xa4 maassa, jossa opettaja ansaitsee 100\xe2\x80\x93200$ kuussa. Vuonna 2002 Toledo joutui my\xc3\xb6s tunnustamaan 13-vuotiaan aviottoman tytt\xc3\xa4ren Zarain, jonka olemassaolon h\xc3\xa4n ensin yritti kielt\xc3\xa4\xc3\xa4. Hein\xc3\xa4kuussa 2004 h\xc3\xa4n kutsui tilintarkastajat tarkastamaan pankkitilins\xc3\xa4 korruptiosyyt\xc3\xb6sten vuoksi._NEWLINE_Maaliskuussa 2005 nousi metakka, kun paljastui, ett\xc3\xa4 Per\xc3\xba Posible oli v\xc3\xa4\xc3\xa4rent\xc3\xa4nyt h\xc3\xa4nen siunauksellaan tuhansia kannattajakortteja p\xc3\xa4\xc3\xa4st\xc3\xa4kseen mukaan vuoden 2000 vaaleihin. Poliisin mukaan 78\xc2\xa0% allekirjoituksista oli v\xc3\xa4\xc3\xa4rennetty._NEWLINE_Vuoden 2005 elokuussa Toledo nimitti kiistellyn Fernando Oliveran ulkoministeriksi. Se johti kolmen ministerin, mukaan lukien p\xc3\xa4\xc3\xa4ministeri Carlos Ferreron, eroon. Lain mukaan p\xc3\xa4\xc3\xa4ministerin ero johtaa koko hallituksen eronpyyn. N\xc3\xa4in ollen Olivera pakotettiin eroon ja h\xc3\xa4nen viisip\xc3\xa4iv\xc3\xa4inen ministerinuransa (11.\xe2\x80\x9316. elokuuta 2005) j\xc3\xa4i Perun historian lyhimm\xc3\xa4ksi._NEWLINE_Kun Toledo vannoi virkavalansa, h\xc3\xa4nelle antoi tukensa 59\xc2\xa0% kansasta. Maaliskuussa 2005 h\xc3\xa4nen suosionsa oli 8\xc2\xa0%, matalampi kuin yhdell\xc3\xa4k\xc3\xa4\xc3\xa4n muulla Etel\xc3\xa4-Amerikan presidentill\xc3\xa4. Hein\xc3\xa4kuussa h\xc3\xa4nen suosionsa oli noussut 13,5\xc2\xa0%:sta 18\xc2\xa0% hallituksen laajojen ty\xc3\xb6llist\xc3\xa4mishankkeiden ja talouskasvun seurauksena. Elokuussa 2005 h\xc3\xa4nen kannatuksensa oli j\xc3\xa4lleen vain 7\xc2\xa0%._NEWLINE_Yhdeksi suurimmista Toledon saavutuksista voi tulla vapaakauppasopimus Yhdysvaltain kanssa, joka poistaa kaupparajoitukset maiden v\xc3\xa4lilt\xc3\xa4. Sen vahvistamisen pit\xc3\xa4isi tapahtua Yhdysvaltain ja Perun kongresseissa vuoden 2006 aikana. Etel\xc3\xa4-Amerikassa Toledo on kannattanut valtatieyhteyksien kehitt\xc3\xa4mist\xc3\xa4 Brasiliasta ja Boliviasta Perun Tyynenmeren satamiin, joka auttaisi maan etel\xc3\xa4osan kehityst\xc3\xa4. H\xc3\xa4n on tukenut my\xc3\xb6s Etel\xc3\xa4-Amerikan CSN-kauppaliiton (Comunidad Sudamericana de Naciones) luomista.\n_START_SECTION_\nPresidenttikauden j\xc3\xa4lkeen\n_START_PARAGRAPH_\nKautensa j\xc3\xa4lkeen Toledo on asunut Yhdysvalloissa. H\xc3\xa4nt\xc3\xa4 vastaan nostettiin syyte joulukuussa 2006 vuoden 2000 vaalien kannattajakorttien v\xc3\xa4\xc3\xa4rent\xc3\xa4misest\xc3\xa4.'